stanford-oval/wikipedia huggingface dataset:
צבים ביצתיים
מאפיינים

הצבים הביצתיים הם בעלי שריון קטן ומקושט יותר מקרוביהם היבשתיים והם נוטים לבלות את רוב זמנם במים או בגדות נהרות.
בניגוד לקרוביהם היבשתיים, צבי הביצות הם טורפים שיאכלו יצורי נהרות קטנים מהם כמו חרקים, סרטנים וראשנים וגם אוכלים צמחי מים. הם עולים להתחמם בשמש וניתן לראות אותם מתחממים בקבוצות גדולות על סלעים ליד המים.
הצבים מקננים על היבשה, בין צמחים שונים מהם הם בונים קן. הצעירים הבוקעים ממהרים למים בטרם יתפסו אותם טורפים כמו שחפים, עיטים, סמורים ונחשים. הם גדלים במהירות וכשאר הצבים מגיעים לאריכות ימים.
בין צבי הביצות נמצא בישראל צבגון אדום-אוזן (שמוצאו באמריקה הצפונית והוא מין פולש מזיק בארץ) ובעבר חי בה גם צב ביצות אירופי.
מאפיינים > סוגי הצבים הביצתיים

סוג ומין יחיד צב מנוקד (Clemmys guttata)
צב הבוץ (Emys)
צב עצים (Glyptemys)
צב סגיר (Terrapene)
סוג ומין יחיד צבגון מצויר (Chrysemys picta)
סוג ומין יחיד צב תרנגולי (Deirochelys reticularia)
צב מפה (Graptemys)
סוג ומין יחיד טראפין היהלום (Malaclemys terrapin)
צב קוטר (Pseudemys) - בו צב קוטר פלורידה
צבגון (Trachemys) - בו צבגון הבריכה
צבגונים על גזע בברזיל.
קונכייה (כלי נשיפה)

קונכיית נגינה מהתרבות המגדלנית. נמצאה ב-1931 במערה בהרי הפירנאים. אחד מכלי הנגינה המוקדמים ביותר שעליהם ידוע כיום. מוחזקת במוזיאון טולוז, צרפת.
נזיר הינדואי נושף ב-Tubinella pyrum במהלך טקס פוג'ה
תהלוכה של חיילים קוריאנים המנגנים על קונכיית Charonia tritonis
סטיב טוריי מנגן על קונכייה ב-1976
הקונכייה משמשת גם ככלי נשיפה מוזיקלי; לצורך כך משתמשים בקונכייה של חלזונות ים גדולים במיוחד. לעיתים מכונים כלי נגינה אלו "חצוצרות קונכייה".
ליצירת כלי הנגינה מנקבים חור בקצה הקונכייה, ולהפקת הצליל נושפים לתוך הקונכייה בדומה לתקיעה בשופר. לעיתים מוצמדת לקונכייה פייה.
מגוון רחב של קונכיות יכול לשמש כ"קונכיות נשיפה", אך כמה מהמינים הנפוצים ביותר לכך הם: "הקונכייה הקדושה" - Turbinella pyrum, "החצוצרה של טריטון" - Charonia tritonis ו"מלכת הקונכיות" - Lobatus gigas.
בהודו ובטיבט

"הקונכייה הקדושה", Tubinella pyrum, ידועה בהודו בשם "שאנקה", ויש לה חשיבות דתית בהינדואיזם ובבודהיזם. הנשיפה בשאנקה מתבצעת בשעת פולחן במקדשי ההינדו ובבתי המאמינים, בייחוד בעת טקס הפוג'ה ארטי, שבו מופץ אור כלפי פסלי האלים. מעבר לכך, נעשה שימוש בשאנקה ככלי קיבול למים, שעמו רוחצים את פסלי האלים, ושמשמש גם לטקסי טיהור. בטיבט ידועה קונכייה זו בשם "דנג-דקר".
באזור האוקיינוס השקט

ל"חצוצרה של טריטון", Charonia tritonis, מקום בתרבות של איי מלנזיה ופולינזיה ככלי נשיפה, וכך גם בקוריאה וביפן. ביפן נקרא כלי נשיפה זה "הורגאי", ובקוריאה הוא ידוע בשם "נגק". באיים מסוימים בפולינזיה הוא ידוע בשם "פוּ".
היסטורית, שימשה הקונכייה ככלי נשיפה ברחבי האוקיינוס השקט, בארצות כמו פיג'י. באתרי תיירות בפיג'י עדיין נושפים לעיתים בקונכייה במופעים לתיירים. לכלי הקונכייה היה גם שימוש טקסי בפיג'י: כאשר הצ'יף מת, היו מוליכים את גופתו במסלול מיוחד, שלאורכו נשמעה הנשיפה בקונכייה, עד אשר הובאה גופתו לסוף דרך זו.
בקאריביים

"מלכת הקונכיות", Lobatus gigas, שימשה בעבר, ולעיתים משמשת גם כיום, ככלי נשיפה באיי הודו המערבית ובאזורים אחרים באזור הקאריביים.
כיום

נגן הטרומבון האמריקאי סטיב טוריי, שמנגן ג'אז, מנגן גם על כלי הקונכייה, בין היתר בלהקתו "הקונכיות הקדושות" (Sanctified Shells).‏
בפסקול הסרט "הנוסע השמיני" (1979) שילב מעצב הפסקולים ג'רי גולדסמית' כאלמנט מרכזי נגינה בקונכייה הודית, בעלת השהיה מסוימת, לאפיון הסביבה החוצנית שבה נמצאה החללית הנטושה בסרט. הבמאי רידלי סקוט התפעל מהצליל המוזר והתחושה המיוחדת שבנגינת הקונכייה, וביקש לשלבה לאורך שאר הפסקול, כולל בנעימה הראשית.
דוגמה לנגינה

| --- | --- |
: דוגמה לנגינה בקונכייה 
: לעזרה בהפעלת הקובץ
הערות שוליים

↑  Rajendralala Mitra (2006). Indo-aryans. 285-8. Read Books. ISBN 978-1-4067-2769-2.
↑  Avtar, Ram (1983). Musical instruments of India: history and development. Shankh. Pankaj Publications. pp. 41, 42. נבדק ב-2009-12-21.
1 2  Shell Trumpets- Experimental Musical Instruments
↑  Steve Turre's Sanctified Shells Band, from allaboutjazz.com, 2003-04-10
↑  Mike Matessino, CD-booklet Alien: Complete Original Motion Picture Soundtrack, Intrada (MAF 7102), 2007
| --- | --- |
בקרת זהויות :  GND: 1129292088  MusicBrainz: 8eb9019f-36ec-4fed-be43-e4f22cf87fb7
קורינדו אייקידו

קורינדו אייקידו (ביפנית: 光輪洞合気道) הוא סגנון של אמנות הלחימה היפנית אייקידו שפותח על ידי מינורו היראי.
היסטוריה

קורינדו אייקידו, נוסדה בשנת 1938 על ידי או-סנסיי מינורו היראי. היראי, שהיה נצר למשפחת סמוראים מפורסמת ומומחים לאמנויות לחימה, הקדיש את חייו ללימוד, אימון ומחקר של אמנויות לחימה קלאסיות.
באמצעות חשיבה מושכלת, הידע שברשותו וניסיונו הרב באמנויות לחימה הוא פיתח ויצר צורה מקורית וחדשה של אמנות לחימה – קורינדו אייקידו.
מנקודת מבט היסטורית, קורינדו אייקידו (ואייקידו ככלל) נחשבת גנדאי בודו, כלומר אמנות לחימה מודרנית, אך היא נשענת על היסודות של אמנויות הלחימה העתיקות (קוריו)
לקריאה נוספת

יאוורה, ספר שנכתב על ידי קזואו אסגווה yawara by kazuo hasegawa
the hidden budu & bujutsu אייקידו ג'ורנל 1994
ראיון אישי על ידי סנסיי שלמה דוד עם בנו של היראי, טומוהירו היראי
הספר קורינדו מאת סנסיי סייקי שונו korindo by seiki shonoh
מקורות עיקריים: קורינדו אייקידו מאת סנסיי שלמה דוד
קורנל קרשי

| --- | --- |
אין תמונה חופשית
 לידה:  2 בדצמבר 1879 בודפשט, האימפריה האוסטרו-הונגרית 
 פטירה:  14 ביולי 1948 (בגיל 68) טרזווארוש (רובע 6), הונגריה 
 מדינה:  הונגריה 
 תפקיד:  פרופסור 
 
קורנל קרשי (בהונגרית: Kőrösy Kornél; בודפשט, 2 בדצמבר 1879 – בודפשט, 14 ביולי 1948) היה רופא, פרופסור באוניברסיטה, גנטיקאי יהודי-הונגרי, בנו של יוז'ף קרשי, אבי המהנדס הכימי פרנציס קרשי וסבו של הפרופסור לסוציולוגיה הישראלי יוסי כורזים-קורושי.
ביוגרפיה

קורנל קרשי נולד במשפחה יהודית כבנם של יוז'ף קרשי (1844–1906) ושל גבריאלה קאצאו (1853–1928). הוא קיבל את התואר דוקטור לרפואה בשנת 1903, אחר כך עסק בפיזיולוגיה וכתב מספר עבודות בנושא. בשנת 1910 הוא מונה כמרצה הצעיר ביותר באוניברסיטה. בשנת 1916 מונה למרצה בכיר חיצוני באוניברסיטה ומאוחר יותר לפרופסור. בין השנים 1908–1914 יצא קורנל קרשי למספר סיורי לימודים ארוכים לחו"ל. שם הוא עבד במכון פסטר בפריז, במכון הברלינאי של הביוכימאי המפורסם בעל השם העולמי הרמן אמיל פישר, במכון של המיקרוביולוג ההולנדי הנודע מרטינוס ביירינק ובמכון של אוניברסיטת רוקפלר בניו יורק בניהולו של ז'ק לובל. בשנים 1918–1920, לאחר מותו של פרנץ טנגל, מונה קרשי למשרה הפנויה במחלקה הפיזיולוגית כסגן מנהל המחלקה, כשגזה פרקש נכנס לתפקיד מנהל המחלקה. הוא עסק שם בחקר חילוף החומרים ואחר כך בביומטריה. קרשי ניסה ליישם את שיטות החישוב של גזה פרקש ברפואה. בהמשך עסק גם בנושאי תורשה. עבודותיו פורסמו בכתבי עת מקומיים וזרים. בשנים 1943–1944 היה נשיא "האגודה הפרו-ארץ ישראלית של יהודי הונגריה" שהוקמה בדצמבר 1926 במטרה לשתף את השכבות הרחבות ביותר של יהדות הונגריה במלאכת הבנייה מחדש של ארץ ישראל. מותו נגרם מאי ספיקת לב.
חייו הפרטיים

אשתו הייתה בלנקה הוליטשר (1884–1961), בתם של ארמין שטיינר ושל הרמינה בלאס, איתה התחתן ב-25 ביוני 1905 בבודפשט.
ילדיהם:
פרנציס קרשי (1906–1997). אשתו הראשונה הייתה מרתה באיור בין 1929 לבין 1935, ואשתו השנייה משנת 1935 ועד מותו הייתה שטפניה אראני (1905–1998).
קלרה קרשי (1908–?). בעלה ד"ר שאנדור קלמן (1904–1979) היה עורך דין.
יוז'ף קרשי (1910–1945) מהנדס מכונות. אשתו הייתה לילי פאלוטאי.
ז'וז'אנה קרשי (1915–1983) הייתה פסיכואנליטיקאית ומרצה באוניברסיטה. בעלה, אוטו דרי (במקור דויטש) (1911–1969), היה צ'לן ועורך דין.
עבודותיו

Versuch einer Theorie der Gen-Koppelung (לייפציג, 1928)
לקריאה נוספת

אנדראש גרגיי: לקסיקון של רופאים יהודים הונגרים מפורסמים. בודפשט, מכבי, 2001.
לקסיקון ביוגרפי הונגרי I-II . עורך ראשי. אגנש קניירש. בודפשט, Akadémiai Kiadó, 1967-1967.
לקסיקון יהודי הונגרי. העורך פטר אויווארי. 1929. עמ' 506. גישה מקוונת
Geni.com
אנדרה צייזל: קורנל קרושי, נולד לפני 100 שנה (16 בדצמבר 1979) השבועון הרפואי, כרך 120, מס' 50
הערות שוליים

↑  "Halotti bejegyzése a Budapest VI. kerületi polgári halotti akv. 660/1948. folyószáma alatt".
↑  Gyászjelentése (1948. július 17.) Szabad Nép, 6. évfolyam, 162. szám, 2. oldal
↑  לקסיקון יהודי הונגרי. הערך על האגודה (בהונגרית)
↑  Randolph L. Braham: A magyarországi zsidóság a pusztulás előtt (részlet) Online elérhető
↑  "Házasságkötési bejegyzése a Budapest V. kerületi polgári házassági akv. 263/1905. folyószáma alatt".
↑  "Kőrösy Ferenc házasságkötési bejegyzése a Budapest V. kerületi polgári házassági akv. 630/1929. folyószáma alatt".
↑  "Kőrösy Ferenc és Arányi Stefánia házasságkötési bejegyzése a Budapest VI. kerületi polgári házassági akv. 2194/1935. folyószáma alatt".
↑  "Házasságkötési bejegyzése a Budapest VI. kerületi polgári házassági akv. 493/1930. folyószáma alatt".
↑  "Kőrösy József halotti bejegyzése a Budapest VI. kerületi polgári halotti akv. 383/1949. folyószáma alatt".
↑  Borgos Anna: Holnaplányok – Nők a pszichoanalízis budapesti iskolájában (részlet) Online elérés
↑  "Kőrösy Zsuzsanna és Déri Ottó házasságkötési bejegyzése a Budapest VI. kerületi polgári házassági akv. 1103/1936. folyószáma alatt".
| --- | --- |
בקרת זהויות :  ISNI: 0000 0000 8014 512X  VIAF: 121511281   WorldCat (עם VIAF): 121511281
קראנדירו (סרט)

| --- | --- |

 מבוסס על:  תחנת קראנדירו 
 בימוי:  הקטור בבנקו 
 הופק בידי:  Oscar Kramer, הקטור בבנקו 
 תסריט:  הקטור בבנקו, Fernando Bonassi, דראוזיו וארלה 
 עריכה:  מאורו אליס 
 שחקנים ראשיים:  רודריגו סנטורו Eduardo Mancini Marcelo Escorel Nicolas Trevijano Clemente Viscaíno Bukassa Kabengele Sabotage André Ceccato Robson Nunes Oscar Magrini Ângela Correa Walter Breda גבריאל בראגה נונס Sérgio Loroza Luís Miranda Nill Marcondes Vera Mancini Delurdes Moraes Rejane Arruda Enrique Díaz Vanessa Gerbelli Milton Gonçalves Milhem Cortaz Floriano Peixoto Luiz Carlos Vasconcelos Lázaro Ramos ואגנר מורה Caio Blat Leona Cavalli Rita Cadillac Ailton Graça Sabrina Greve Ricardo Blat Gero Camilo Aída Leiner Maria Luísa Mendonça Ivan de Almeida Luciano Quirino 
 מוזיקה:  André Abujamra 
 צילום:  Walter Carvalho 
 מדינה:  ארגנטינה, איטליה, ברזיל 
 חברה מפיצה:  Sony Pictures Classics, נטפליקס 
 שיטת הפצה:  וידאו על פי דרישה 
 הקרנת בכורה:  21 במרץ 2003 
 משך הקרנה:  147 דק' 
 שפת הסרט:  פורטוגזית 
 סוגה:  סרט כלא, סרט להט"בי, סרט דרמה, סרט עצמאי, סרט המבוסס על יצירה ספרותית 
 הכנסות באתר מוג'ו:   carandiru
 אתר רשמי
 דף הסרט ב־IMDb
 
קראנדירו (פורטוגזית: Carandiru) הוא סרט דרמה ברזילאי משנת 2003 בבימויו של הקטור באבנקו. מבוסס על הספר תחנת קראנדירו מאת ד"ר דראוזיו וארלה, רופא ומומחה לאיידס, המגולם בסרט על ידי לואיס קרלוס וסקונצ'לו.
"קראנדירו" מספר כמה מהסיפורים שהתרחשו בבית הסוהר קראנדירו, שהיה הכלא הגדול ביותר באמריקה הלטינית. הסיפור מגיע לשיאו עם הטבח בשנת 1992 בו נהרגו 111 אסירים, 102 על ידי המשטרה. הסרט היה הדבר האחרון בו נעשה שימוש בכלא לפני שנהרס ב-2002, שנה לפני יציאת הסרט.
באבנקו קובע שקראנדירו הוא "הסרט הכי מציאותי [שהוא] עשה אי פעם", המציג סוג חדש של ריאליזם ברזילאי בהשראת סינמה נובו (לא רק שהוא נועד להציג תמונות של צדדים שונים בברזיל, אלא שצולם גם במיקום והשתמש באסירים רבים בפועל כשחקנים). בשל התמקדות זו המתארת מציאות ובהשראת ספר הזיכרונות, "קראנדירו" יכול להיקרא דוקודרמה או כעדות מהאסירים.
הבמאי צילם את הסרט במיקום בבית המאסר בפועל, ובאופן נאו-ריאליסטי השתמש בקבוצת ענק של שחקנים מתחילים — חלקם אסירים לשעבר.
עלילה

האירועים מתרחשים בבית הכלא הידוע לשמצה של סאו פאולו קראנדירו, אחת ממערכות הכלא הגדולות והאלימות ביותר של אמריקה הלטינית.
הסרט מספר את סיפוריהם של אסירים שונים בבית סוהר קראנדירו בסאו פאולו דרך המסנן של ד"ר וארלה, שהולך לכלא לבדיקת אסירים שנדבקו בנגיף HIV. בדומה לסרטי פשע ברזילאים רבים, ד"ר ורלה מספר את "קראנדירו", אולם הוא לא מספר את הסיפור שלו. הוא (כמו בוסקאפה ב"עיר האלוהים") משמש כמסנן לסיפורים של אלה שאינם יכולים לדבר.
מוצגים התנאים הלא אנושיים של בית הסוהר, כמו תאי 100 מטרים רבועים המאכלסים לפעמים עד 16 אסירים, כמו גם חוסר השליטה שיש לסוהרים. הסדר בכלא נשלט כולו על ידי האסירים עצמם, מה שמוביל אותם להתמודד עם בעיות כמו רצח, שימוש בסמים, השתוללויות ומחלות, הכל בתוך הכלא.
מפותחים מספר סיפורים, החל מהתמכרות לסמים לרצח וכלה במאבקי משפחה וברומנטיקה. חלק מהסיפורים הזכורים יותר הם ליידי די (נקבה טרנסית) ונישואיהם עם נו וויי, הדינמיקה המשפחתית של דאוסטדטה וזיקו, ההתמכרויות לסם של אזקיאל וזיקו ו"ענייניו "של מאז'סטאדה.
האסירים מוצגים כאנושיים, מה שהופך את ההתפרעויות וטבח קראנדירו לכואב עוד יותר לצפייה. וכך, כאשר הסרט מסתיים בצילומים אמיתיים של הריסת כלא קראנדירו, באבנקו מייצר קתרזיס.
נושאים

תמימות: בשלב מסוים במהלך הסרט, אבוני שואל בציניות את ד"ר וארלה אם הוא שם לב שכל אסירי קרנדירו חפים מפשע. כל האסירים אכן רואים עצמם חפים מפשע, דבר המדבר לרעיון שהאסירים רואים עצמם אנשים שנאלצים לרדת לפשע. במובן זה, קראנדירו מעסיק את ד"ר וארלה כמתווך חברתי שמאזין לכל גרסאות האסירים, ומאפשר לקהל הצצה לעולמם, מה שמניע את הקהל לראות את העצורים מנקודת מבט אחרת. על ידי מתן קול לאסירים, קראנדירו נותן לאסירים אפשרות לספר את סיפורם מבלי לעמוד בפני שיפוט.
מוסר: נושא המוסר משחק קרוב מאוד לנושא התמימות בקראנדירו. בעוד שחלק מהדמויות אינן חפות מפשע, אחרים (שאשמים) מבצעים את פשעיהם מסיבות פוטנציאליות מוסריות. דאוסדטה (שאין לו היסטוריה של פשע) יורה באחד האנשים שאנסו את אחותו. דוגמה נוספת היא מז'סטדה, שלוקח עליו את האשמה בפשע שביצעה אשתו. מז'סטדה, אף שהוא אשם בכך שיש לו שתי נשים שרק יודעות זו על זו (ואינן שמחות בכך), אינו אשם בהצתה ובניסיון רצח (שהגיעו הוא כלוא).
מערכות המשפט: בעוד שמוקד הסרט הוא הומניזציה של האסירים, הוא עדיין מדגיש את מערכת המשפט הברזילאית הפגומה ואת מערכת המשפט של האסירים עצמם. דאוסדטה, שרוצח אדם על שאנס את אחותו, מבקש במקור לדווח על האונס למשטרה. עם זאת, חבריו ממליצים לו שלא, מכיוון שהמשטרה לא תיקח את טענותיו ברצינות, ולא תחפש להעניש את האנסים. לפיכך, דאוסדטה מרגיש צורך לקחת את העניינים לידיו, ליצור "מערכת משפט" משלו. הרעיון של יצירת "מערכת משפט" או "קוד כבוד לאסיר" מרתק את באבנקו, שהצהיר כי קוד הכבוד הוא אחד ההיבטים המעניינים ביותר בסרט.
אכזריות לעומת תרבות: ההתמקדות במערכות משפט לא הוגנות נכנסת לפעולה במהלך הטבח בפועל בשיא הסרט. האסירים מסיימים את המרד שלהם ומניחים את כל נשקם המאולתר לבקשת הסוהרים. עם זאת, כוחות המשטרה מסתערים בכל מקרה על המתחם והורגים מאות אסירים חסרי הגנה. המשטרה מצטיירת כמפלצת, שהורגת פשוט כדי להרוג. בכך, מאיר קראנדירו באור אחר את המציאות כי בברזיל יש שתי תרבויות, שתיהן ברוטליות: אלה החיים תחת החוק הממשלתי ואלה שחיים תחת מערכת חוקים משלהם.
הפצה

הסרט הוצג לראשונה בקולנוע II Panorama Internacional Coisa de בברזיל ב-21 במרץ 2003. הוא עלה לאקרנים בברזיל ב-11 באפריל 2003 והפך לשובר קופות שמשך אליו למעלה מ-4.6 מיליון צופים.
הערות שוליים

↑  Michael Wilmington (28 במאי 2004). "'Carandiru' a prison drama that grips viewers". Chicago Tribune. נבדק ב-19 באפריל 2013. {{cite news}}:  (עזרה)
↑  "Trivia for Carandiru". Internet Movie Database. נבדק ב-17 ביוני 2010. {{cite news}}:  (עזרה)
1 2 3  http://search.proquest.com/docview/237109313
↑  http://search.proquest.com/docview/754089558
1 2  http://search.proquest.com/docview/53550864
↑  Russell, Jamie. BBC, film review, April 12, 2004.
↑  "Fim da maldição". Correio Braziliense (בפורטוגזית). אורכב מ-המקור ב-2009-07-09. נבדק ב-2019-09-17.
קונכייה

מגוון קונכיות של שבלולים, חלזונות ים וצדפות
מבטים מזוויות שונות על הקונכייה של דרחול השיח.
מבטים מזוויות שונות על הקונכייה של שבלול רומי.
אוסף קונכיות שבלולים במוזיאון טבע.
קונכיות מגדליות בורגיות, באחת מהן ניתן לראות חתך רוחב ואת העמודית הניצבת לגובה הקונכייה.
קונכייה חרוטית מעוגלת של עגלול.
קוֹנְכִיָּה היא קליפת מגן קשיחה, מעין שלד חיצוני המאפיין את מערכת הרכיכות. שמה השני בן ימינו של הקונכייה הוא קוֹנְכִית. בארמית מכונה הקונכייה: קוֹנְכִיתָא; ובלטינית: concha. 
הקונכייה היא קליפת מגן גירנית בעיקרה, עם מעט חלבון סיבי, המופרשת החוצה מן הגלימה (mantle). היא מעניקה מקלט מפני פגיעות טורפים ומפני יובש. הקונכייה נפוצה מאוד ברוב המחלקות של מערכת הרכיכות, ביניהם החלזונות והצדפות, ונעדרת או מנוונת בדרך כלל אצל הראש-רגלאים.
הקונכייה היא מבנה קשיח וחיוני עבור הרכיכה. הקונכייה מגינה מפני טורפים ומהווה מסתור מפני יובש בהיותה בלתי חדירה כמעט למים. הקונכייה ספירלית-בורגית ועשויה מחלבונים וסידן פחמתי (חומר גירני המורכב מסידן ופחמן).
בישראל קונכיות הן ערך טבע מוגן וחל איסור ללקט קונכיות מחופי הים.
מבנה הקונכייה

הקונכייה מורכבת משלוש שכבות:
השכבה החיצונית – השכבה העליונה הדקה העשויה קונכיולין, חומר אורגני דמוי כיטין. השכבה החיצונית מגנה על השכבה האמצעית מפני חומצות, ביניהן החומצה הפחמתית המצויה בגשם.
השכבה האמצעית (פריזמות) – היא השכבה העיקרית ומורכבת בעיקר מפחמת הסידן.
השכבה התחתונה (שכבת דר) – מורכבת מחומר אורגני בשם דר אותו מפרישות בלוטות בגלימה. השכבה מסודרת בצורת גבישים המעניקה לפנים הקונכייה את צבעה וברקה.
הקונכייה קיימת בחילזון עוד בהיותו עובר בביצה. כאשר הוא בוקע, כבר יש על גופו קונכייה קטנה הנקראת "קונכייה עוברית". כאשר החילזון גדל, הקונכייה גדלה עמו ומפתלת סביב ציר העמודית, המהווה את מרכז הקונכייה. צורת הקונכייה מתאימה לבית הגידול וצורת החיים של החילזון. למשל: מינים המסתתרים בנקיקי סלע יהיו בעלי קונכייה צרה. קונכיות רבות הן בגווני חום ובעלות דוגמאות מפוספסות, וזאת לצורכי הסוואה. במינים החיים בבתי גידול יבשים וחמים בהן אין לחץ טריפה גבוהה, הקונכיות הן לרוב בצבע לבן חלק וזאת על מנת להקטין את התחממות החילזון עקב קרינת השמש. עובי הקונכייה מושפע מהאזור בו חי החילזון. חלזונות החיים בסביבה גירנית הם בעלי קונכיות עבות יותר, לעומת חלזונות החיים בסביבה לא גירנית.
לחלזונות רבים (אך לא לכולם), בעיקר אלה החיים בים ובמים מתוקים, אך גם למספר חלזונות יבשתיים, יש בנוסף לקונכייה גם מכסה קרני או גירני הנמצא על הרגל ונקרא "גולל" או "אופרקולום" (בלטינית: operculum). כאשר החילזון מתכנס לתוך הקונכייה, סוגר מכסה זה את הפתח שלה, וכך משפר את ההגנה על החילזון.
לקונכייה מגוון רב של צורות, ובהן בולטים מספר טיפוסים:
קונכייה ספירלית שטוחה - קונכייה שגובהה קטן יותר מקוטרה. נפוצה אצל רוב חלזונות היבשה כגון דרחול השיח.
קונכייה ספירלה כדורית - קונכייה שגובהה שווה בקירוב לקוטרה. לדוגמה: שבלול הגינה או שבלול החרמון.
קונכייה בורגית מגדלית - דומה לחרוט בורגי, ארוכה וצרה יחסית. לדוגמה: טורית, טיביה רומחית או מגדלית הנחלים.
קונכייה בורגית מגדלית קצרה - עבה יותר מהמגדלית אך החלק עם הפיתולים קצר יותר. לדוגמה: חצוצרת הים.
קונכייה פלכית - דמוית פלך או כישור.
קונכייה דמוית ארגמן - קונכייה ספירלית מגדלית קצרה ממנה בולטים חודים וקוצים, ומרזב (תעלת סיפון) ארוך.
קונכייה חרוטית – מורכבת מחרוט קצר המהווה את הצריח וחרוט גדול עם חריץ המהווה את פיתול הגוף. לדוגמה: חרוט ארסי.
קונכיית פי-הכושי.
קונכייה דמוית כיפה או צלחת, כגון במיני הצלחית.
קונכייה של צדפה המורכבת בדרך כלל משתי קשוות הנסגרות אחת על השנייה.
קונכייה בתרבות האנושית

חקר הרכיכות (מלקולוגיה) החל באיסוף, מיון וקטלוג של קונכיות, ענף שנקרא קונכיולוגיה. הפילוסוף אריסטו היה הראשון לפרסם מחקר על הרכיכות ופרסום זה היה קנוני עד הרנסאנס ותחיית המדעים בתחילת העת החדשה. אז נעשה איסוף קונכיות והצגתן לראווה בארונות תצוגה (שנקראו "קאבינט") פופולרי למדי בקרב מעמד האצולה. משלחות חוקרים יצאו לאיסוף קונכיות אקזוטיות ברחבי העולם. בהמשך, עם התרחבות מדעי הטבע בסוף המאה ה-17, החל מחקר ביולוגי ושיטתי יותר של הרכיכות והחלזונות בפרט.
אחד השימושים של קונכייה הוא ככלי נשיפה, בייחוד חלזונות ממיני חצוצרת הים וחצוצרה אצילה. לקונכייה ככלי נשיפה יש שימוש טקסי בהינדואיזם ובתרבויות איי האוקיינוס השקט. השימוש בקונכייה ככלי נשיפה נמוך כיום לעומת העבר. יש הנוהגים לאסוף קונכיות וצדפות על שפת הים ובמקומות לאורך החוף ואף צוללים ואוספים קונכיות מרשימות מקרקעית הים, ומציעים אותן למכירה.
גלריה

קונכיית סולמית יקרה ( Epitonium scalare)
קונכייה מגדלית בצורת חרוט בורגי של חלזון טורית מהמין Turritella terebra
קונכייה ימנית וקונכייה שמאלית של Neptunea angulata
קונכיות צדפים בחוף הים
קונכיות לבנות
קונכייה גדולה של חילזון ימי חצוצרת הים (Charonia trifonis)
קונכיית פי-הכושי
מגוון קונכיות
קונכייה של צדפה
הקונכייה של שבלול הגינה ורוב מיני השבלולים היא בדרך כלל בעלת פיתול ימני אך ישנם פרטים עם קונכיות בעלות פיתול שמאלי
קונכייה חרוטית מגדלית של שבלול אפריקאי ענק מהמין Achatina fulica
מבט ממספר זוויות על קונכייה של לבנונית מהמין Sphincterochila baetica
מבט ממספר זוויות על קונכייה של שיננית מהמין Cyclodontina inflata שלה שיניים בפתח הקונכייה
מבט ממספר זוויות על קונכייה שטוחה של שבלול מהמין Caracollina lenticula
מבט ממספר זוויות על קונכייה ספירלית של שבלול מהמין Arianta arbustorum
מבט ממספר זוויות על קונכייה חרוטית מגדלית של שבלול מהמין Chrysallis virgata porracea
קונכייה חרוטית של שבלולית מהמין Trochoidea elegans
קונכייה ספירלית שטוחה של שבלול מהמין Helicella itala
קונכייה של שבלולית מהמין Trochoidea liebetruti
קונכייה כישורית-מגדלית של סגורית מהמין Bulgarica denticulata
קונכיית ארגמון
קונכיות סגולית מבהיקה
קונכייה מגדלית של סולמית יקרה
קונכייה ספירלית שטוחה וגאומטרית של ארכיטקטוניקה פרספקטיבה
ראו גם

חלזונות
צדפות
לקריאה נוספת

יוסף הלר, 1993, שבלולי ארץ ישראל - אורחות חיים ומגדיר, הוצאת משרד הביטחון, תל אביב, 260 עמודים
יוסף הלר, 2011, רכיכות הים של ארץ ישראל - אורחות חיים, הוצאת אלון ספר, ירושלים, 323 עמודים
ס. פיטר דנס, מדריך שדה Smithsonian Handbook: Shells, הוצאת דורלינג קינדרסלי.
| --- | --- |
בקרת זהויות :  NKC: ph116525 
איור של חלקי הקונכייה
קורינה בראון

| --- | --- |
אין תמונה חופשית
 לידה:  24 בדצמבר 1998 (בת 25) לונדון, אנגליה
 תקופת הפעילות:  מ-2012
 עיסוק:  שחקנית
 מקום לימודים:  East 15 Acting School
 פרופיל ב-IMDb
 
קורינה בראון (באנגלית: Corinna Brown; נולדה ב-24 בדצמבר 1998) היא שחקנית אנגליה. היא ידועה בתפקידה כטארה ג'ונס בסדרת הטלוויזיה "עוצר נשימה" המשודרת בנטפליקס.
חיים מוקדמים וקריירה

בראון נולדה בוולת'אם פורסט. היא החלה להופיע בילדותה, נרשמה לשיעורי ריקוד ולאחר מכן גם לשיעורי תיאטרון בבית הספר המקומי לתיאטרון ולקולנוע אנה פיורנטיני. באמצעות זה, היא הופיעה במופעים מגוונים ב-Hackney Empire והייתה חתומה על הסוכנות שלהם. בראון הופיעה גם עם חברת הנוער של האקדמיה המלכותית לאמנות הדרמה. היא שיחקה בפרסומות ועשתה את הופעת הבכורה שלה בטלוויזיה בסרט ה-BBC Three מ-2012, "My Murder" עם ג'ון בויגה. היא גם הופיעה בספין-אוף של ערוץ דיסני, "אפילו יותר אברמור".
בראון נרשמה לבית הספר למשחק East 15, וסיימה את לימודיה ב-2020. היא התמחתה במשחק ובקרב במה. לאחר שלמדה ב-East 15, היא הוחתמה ל-MacFarlane Chard.
לאחר שסיימה את בית הספר לדרמה, בראון גילמה את סוואנהילד בקופליה בתיאטרון ניו ויק. לאחר מכן חזרה לטלוויזיה וגילמה את טארה ג'ונס בסדרת הטלוויזיה של נטפליקס, "עוצר נשימה", שעונתה הראשונה שודרה ב-2022 ועונתה השנייה ב-2023. היא גם הופיעה בתפקיד אורח בתור צ'לסי קרייג בפרק של אופרת הסבון הרפואית הבריטית "רופאים".
פילמוגרפיה

| שנה | פרויקט | תפקיד | הערות |
| --- | --- | --- | --- |
| 2012 | "My Murdar" | נאשאונה | סרט טלוויזיה |
| 2017 | "Daphne" | בחורה באוטובוס |  |
| 2020 | "The Show Must Go Online" | מסלה | פרק אחד |
| 2022 | "רופאים" | צ'לסי קרייג | פרק אחד |
| 2022–הווה | "עוצר נשימה" | טארה ג'ונס | תפקיד ראשי |
תיאטרון

| שנה | פרויקט | תפקיד | הערות |
| --- | --- | --- | --- |
| 2022 | "קופליה" | סוואנדהילד | תיאטרון ניו ויק, ניוקאסל אנדר ליים |
הערות שוליים

1 2  Arthur, Jordan. "Corinna Brown". ReVamp. ארכיון מ-2023-08-12. נבדק ב-2023-08-12.
1 2  Edwards, Jordan. "Corinna Brown: Netflix and beyond!". SCTR. ארכיון מ-2023-03-19. נבדק ב-2023-08-12.
↑  James, Alastair (12 באוגוסט 2023). "Heartstopper's Kizzy Edgell and Corinna Brown on their emotional S2 finale scene". Attitude. נבדק ב-12 באוגוסט 2023. {{cite web}}:  (עזרה)
↑  Timblick, Simon. "Doctors spoilers: Steph Ashdown has a SHOCK SECRET!". What to Watch. (Future plc). ארכיון מ-2 במרץ 2023. נבדק ב-3 בספטמבר 2022. {{cite news}}:  (עזרה)
צבים חבויי-צוואר

| צבים חבויי-צוואר |
| --- | --- |
 צב קרינתי
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: צבים
תת־סדרה:: צבים חבויי-צוואר
שם מדעי
 Cryptodira ‏קופ, 1868

צבים חבויי-צוואר או מְכַנְּסֵי צַוָּאר (שם מדעי: Cryptodira) היא תת-סדרה בסדרת הצבים ובה כל משפחות הצבים המודרניים, למעט שלוש משפחות מתת-סדרת צבים מצדדי-צוואר (Pleurodira). צבים אלה בעלי תקרת שריון גדולה אליה הם יכולים לכנס את ראשם ואיבריהם בקלות.
צבים אלה שמהווים את מיני הצבים המרובים ביותר, כוללים צבים יבשתיים, צבי ביצות וצבי ים למיניהם ונעים במגוון גדלים מ-95 גרם אצל צב כף מנומר עד ל-900 ק"ג אצל צב גילדי. הם חיים בכל היבשות לבד מאנטארקטיקה ובמגוון בתי גידול, מנהרות וביצות לחופי ימים ולאוקיינוסים ועד לאזור הארקטי ולמדבריות.
מיון

תת-סדרה צבים חבויי-צוואר (Cryptodira)
משפחת צבים נשכניים (Chelydridae)
על-משפחת צבי ים (Chelonioidea)
משפחת צבים ימיים (Cheloniidae)
משפחת צבי ים גילדיים (Dermochelyidae) – בה סוג ומין יחיד צב גילדי (Dermochelys coriacea)
על-משפחת קינוסטרנויים (Kinosternoidea)
משפחת צבים מבאישים (Kinosternidae)
משפחת דרמטמיסיים (Dermatemydidae) – בה סוג ומין יחיד צב נהרות מרכז אמריקני (Dermatemys mawii)
על-משפחת צבי יבשה (Testudinoidea)
משפחת צבים יבשתיים (Testudinidae)
משפחת צבי בריכה (Geoemydidae)
משפחת צבים ראשתניים (Platysternidae) – בה סוג ומין יחיד צב ראשתני (Platysternon megacephalum)
משפחת צבים ביצתיים (Emydidae)
על-משפחת צבים רכים (Trionychia)
משפחת צבים רכים (Trionychidae)
משפחת קרטוכליים (Carettochelyidae) – בה סוג ומין יחיד צב אף-חזיר (Carettochelys insculpta)
גלריה

צב ים ירוק
צב גלאפגוס
צב נשכן מצוי
צב רך הפרת
צבגון הבריכה